Seba' mitt tunnellata ta' skart goff li suppost kellu jkun esportat għat-trattament intefa' fi mħażen fil-Marsa, biex għal diversi snin, f'amministrazzjoni preċedenti, il-WasteServ ma kinitx qed tosserva dak mitlub minn regoli serji ta' immaniġġjar tal-iskart. Fl-aħħar żminijiet l-imħażen fil-Marsa kellhom jitbattlu u, sakemm ikun esportat, l-iskart jinsab imqassam f'ċentri tal-iskart goff. Biex ikun esportat kollu l-WasteServ trid tonfoq madwar €150,000, b'ritratti li qed tippubblika din il-gazzetta juru s-sitwazzjoni li kienet tħalliet tiżviluppa għal bosta snin. Il-Kap Eżekuttiv tal-WasteServ, Tonio Montebello, iddeskriva din il-problema bħala waħda massiva. Sfida li sab quddiemu meta ħa l-kariga fl-2014. "Biex tgħaxxaqha, kien hemm ir-riġenerazzjoni tal-port għaddejja u kelli niżgombra l-post minkejja li l-materjal dejjem dieħel. Battalna l-imħażen tal-Marsa u mexxejna l-iskart f'siti oħrajn li mtlew," spjega l-Kap Eżekuttiv. Montebello rrimarka kif, anke biex tneħħa l-iskart u nġarr minn post għal ieħor, intefqu flejjes sostanzjali. "Dawn huma fondi li setgħu intużaw għal affarijiet oħra," saħaq Montebello, speċjalment meta wieħed iqis li parti sostanzjali mill-iskart li nstab fil-Marsa kienu tubi tal-elettriku. Skart li, minħabba l-periklu tal-merkurju li fih, jiswa iżjed flus biex jitneħħa minn sit u jitpoġġa f'ieħor. Illum il-kumpanija qed taħdem b'mod differenti. Kull sena talloka mal-€200,000 biex il-WEEE (Waste of Electrical and Electronic Equipment) jintbagħat għat-trattament f'ċentri ta' riċiklaġġ u ta' kontroll tat-tniġġis. Montebello spjega kif direttiva li issa qed jintroduċi l-Gvern preżenti flimkien ma Stati Membri oħrajn tal-Unjoni Ewropea se tippermetti proċess iktar effiċjenti ta' esportazzjoni ta' dan it-tip ta' skart, għax issa se jkunu l-importaturi jew il-manifatturi ta' dawn il-prodotti li se jieħdu ħsieb il-fondi tal-esportazzjoni meta dawn isiru skart. "Bil-WEEE il-WasteServ mhux se jibqa' jkollha bżonn tesporta, għax tibda ssir mill-industrija stess u l-uniku ħaġa li jkun hemm hu l-monitoraġġ u ħruġ ta' tenders," temm jgħid.